Kristian Thulesen Dahl (DF), 1999-03-18:
Jeg vil naturligvis gerne indledningsvis takke både statsministeren og økonomiministeren for besvarelserne.
Det siger jo sig selv, at der også efter besvarelserne rejser sig en hel del spørgsmål, som jeg håber vi kan få afklaret i løbet af debatten.
Både statsministeren og økonomiministeren tog udgangspunkt i Kommissionens meddelelse om, at man ikke skal have en udskydelse, meddelelsen af 17. februar.
Og jeg synes egentlig, at jeg her indledningsvis vil sige, at i betragtning af de sidste dages diskussion omkring Kommissionen synes jeg det er påfaldende, at regeringen stadig væk i den grad lægger ansvaret for, at der ikke kan komme en kompromisløsning i sagen, over på Kommissionen.
Det er ikke noget nyt, men det er nyt, at regeringen vil fastholde det på baggrund af de sidste dages diskussioner.
Jeg har noteret mig, at der også fra regeringspartiers medlemmers side er fremsat forslag om, at Kommissionen skal reformeres, at initiativretten måske ikke skal ligge hos Kommissionen, at Kommissionen skal være et rent embedsapparat og ikke den politiske drivkraft, som Kommissionen er i dag, og som regeringen åbenbart også i dag vil gøre Kommissionen til.
Og derfor vil jeg gerne sige, at jeg mener, det her er et politisk spørgsmål, om man skal have et kompromis eller ej, og det er ikke noget, man skal lægge i hænderne på en embedsmandsstab.
I øvrigt er det jo påfaldende, at når man ser kommissionens meddelelse, så baserer den sig for Danmarks vedkommende på den rapport, som Skatteministeriet udarbejdede i december 1997 om konsekvenserne af at afskaffe det afgiftsfri salg for Danmarks vedkommende; en rapport, som gentagne gange meget sagligt er blevet debatteret i forhold til f.eks. de beskæftigelsesmæssige problemer, der vil være, hvor det står helt lysende klart for alle, der har sat sig ind i det her spørgsmål, at Skatteministeriet i den grad har skønmalet konsekvenserne for Danmark i forhold til det, der bliver realiteterne.
Det kan vi også se nu, hvor vi kommer nærmere tidspunktet, hvor afskaffelsen skal finde sted, og vi har også set, at regeringen har måttet justere kraftigt i de konsekvenser, som rapporten giver udtryk for der vil være.
Økonomiministeren siger, at det toldfri salg er udtryk for diskrimination.
Men jeg vil spørge økonomiministeren, om ikke det rent logiske, når vi tager den kasket på, som økonomiministeren forsøger at gøre, i så fald ville være at kombinere ophøret af det afgiftsfri salg med ophøret af de danske særordninger, at knytte dem tæt til det.
Og det kompromisforslag, der ligger, om at forlænge salget i 2½ år
Det bliver også nævnt fra økonomiministerens side, at man kan imødegå de beskæftigelsesmæssige konsekvenser af ophøret gennem strukturfondene.
Jeg bliver derfor nødt til at spørge regeringen, om ikke det er rigtigt, at skal der søges om midler fra strukturfondene, så vil det i givet fald ske på baggrund af tidligere års udvikling og ikke kommende års udvikling, og at det ikke giver grund til at tro, at de berørte egne vil kunne få penge fra strukturfondene.
Jeg vil samtidig også spørge, hvordan logikken er, i at
regeringen forsøger at give indtryk af over for EU, at det er en kæmpemæssig gevinst for Danmark at fjerne det afgiftsfri salg, samtidig med at man så tror, man kan få penge hjem fra strukturfondene.
Endelig vil jeg sige i forhold til det, at vi jo har sat fokus på, om det var muligt at flytte offentlige institutioner til de områder, der bliver berørt: Bornholm, Sydfyn, Lolland-Falster osv., der bliver berørt af de her problemer, at med den IT-udvikling, der er, skulle det jo nok kunne lade sig gøre, og vi har desværre måttet se af et svar, der er kommet her den 12. marts fra regeringens side, fra Økonomiministeriet, at regeringen ikke har til hensigt at deltage i den diskussion.
Og det ærgrer os, for det stiller jo de berørte områder i en endnu vanskeligere situation.
Endelig vil jeg sige, at de praktiske problemer ved at afskaffe det afgiftsfri salg som planlagt faktisk er rimelig uoverstigelige.
Det lå i kortene, at inden den 1. januar 1997 skulle forslaget om, hvordan de praktiske problemer kunne løses, have været fremme fra Kommissionens side, og det er jo aldrig nogen sinde kommet frem.
Først her i sidste øjeblik kommer man med de forslag, der skal til for at prøve at få løst problemerne.
Men lige så vel som branchen og de berørte i det hele taget har haft 8 år til at indrette sig på denne her beslutning, så må regeringen jo også erkende, at det har
Og de offentlige myndigheder har ikke i tide fået bragt tingene på plads, og nu haster man rundt for at prøve at se, om man kan få lavet bilaterale aftaler, der kan løse de praktiske vanskeligheder, der er med salget, f.eks. på færgerne mellem eksempelvis Danmark og Tyskland.
Det er ikke på plads, og det tegner til, at det heller ikke kommer på plads.
Endelig vil jeg spørge økonomiministeren om det kompromisforslag, som bliver omtalt, som blev diskuteret på Økofinmødet i mandags, og hvor økonomiministeren siger, at stillingen er seks lande for og seks lande imod og tre lande, der ikke sagde noget, ikke bare i virkeligheden er udtryk for status quo på Økofinrådets møde, og om det i virkeligheden ikke er således, at situationen jo er, at der er en anden stilling blandt landene, når det bliver diskuteret på topmødet, som vi så det sidste gang.
Jeg skal til den videre debat fremsætte følgende forslag
til vedtagelse i forbindelse med diskussionen om det afgiftsfrie salg:
Forslag til vedtagelse
»Folketinget konstaterer, - at en række EU-lande ønsker en forlængelse af perioden for afgiftsfrit salg mellem EU-landene, hvorfor spørgsmålet forventes rejst på EU-topmødet i Berlin den 24.-25. marts d.å. På den baggrund opfordrer Folketinget regeringen til - såfremt Danmark er eneste land, som til sidst i forhandlingerne fortsat fastholder ønsket om et stop for det afgiftsfrie salg
den 30. juni d.å. - at indgå et kompromis med de øvrige lande, således at det afgiftsfrie salg fortsætter i en overgangsperiode.
Samtidig opfordrer Folketinget regeringen til at anvende en eventuel overgangsperiode til at gøre en særlig indsats for de områder, som beskæftigelsesmæssigt bliver berørt af det afgiftsfrie salgs bortfald.«